Document ID: 32001R2181

Komisijas Regula (EK) Nr. 2181/2001
(2001. gada 9. novembris),
ar ko groza Regulu (EEK) Nr. 563/82 attiecībā uz jaunu nekastrētu vīriešu kārtas liellopu identificēšanas kritēriju
EIROPAS KOPIENU KOMISIJA,
ņemot vērā Eiropas Kopienas dibināšanas līgumu,
ņemot vērā Padomes 1999. gada 17. maija Regulu (EK) Nr. 1254/1999 par liellopu gaļas tirgus kopīgo organizāciju [1], kurā jaunākie grozījumi izdarīti ar Regulu (EK) Nr. 1512/2001 [2],
ņemot vērā Padomes 1981. gada 28. aprīļa Regulu (EEK) Nr. 1208/81, ar ko nosaka Kopienas skalu pieaugušu liellopu liemeņu klasificēšanai [3], kurā jaunākie grozījumi izdarīti ar Regulu (EEK) Nr. 1026/91 [4], un jo īpaši tās 3. panta 1. punktu,
tā kā:
(1) 2. pantā Komisijas 1982. gada 10. marta Regulā (EEK) Nr. 563/82, ar ko nosaka sīki izstrādātus piemērošanas noteikumus Padomes Regulai (EEK) Nr. 1208/81, ar ko nosaka Kopienas skalu pieaugušu liellopu liemeņu klasificēšanai [5], kurā jaunākie grozījumi izdarīti ar Regulu (EEK) Nr. 2090/93 [6], ir noteikts identificēšanas kritērijs, lai atšķirtu jaunu nekastrētu vīriešu kārtas dzīvnieku, kuri nav vecāki par diviem gadiem, liemeņus no citu vecāku dzīvnieku liemeņiem, un tāda kritērija pamatā ir dažu skriemeļu pārkaulošanās pakāpe.
(2) Eiropas Parlamenta un Padomes 2000. gada 17. jūlija Regula (EK) Nr. 1760/2000, ar ko izveido liellopu identificēšanas un reģistrācijas sistēmu un ar ko nosaka liellopu gaļas un liellopu gaļas produktu marķēšanu, un ar ko atceļ Padomes Regulu (EK) Nr. 820/97 [7], ievieš individuālu liellopu identificēšanas un reģistrācijas sistēmu, kas dod iespēju tos novērot visā to dzīves laikā.
(3) Lai nodrošinātu konsekventus un jaunākus tiesību aktus, Regulas (EEK) Nr. 563/82 2. pantā minētais identificēšanas kritērijs jāgroza, lai turpmāk pārbaudes nolūkā nekastrētu vīriešu kārtas liellopu, kuri jaunāki par diviem gadiem, liemeņu identificēšanai tiktu izmantota informācija par dzīvnieka vecumu, kas iekļauta lauksaimniecības dzīvnieku identifikācijas un reģistrācijas sistēmā, kura izveidota dalībvalstīs saskaņā ar Regulas (EK) Nr. 1760/2000 I sadaļu.
(4) Pirms piemērošanas jābūt pietiekami ilgam laika posmam, lai dalībvalstis varētu pielāgoties jaunajai sistēmai.
(5) Šajā regulā paredzētie pasākumi ir saskaņā ar Liellopu gaļas pārvaldības komitejas atzinumu,
IR PIEŅĒMUSI ŠO REGULU.
1. pants
Regulas (EEK) Nr. 563/82 2. pantu aizstāj ar šo:
"2. pants
Lai piemērotu Regulas (EEK) Nr. 1208/81 3. panta 1. punktu, jaunu nekastrētu vīriešu kārtas dzīvnieku, kuri jaunāki par diviem gadiem, liemeņus un citu nekastrētu vīriešu kārtas dzīvnieku liemeņus atšķir pēc dzīvnieka vecuma, kas pārbaudīts pēc tās informācijas, kura pieejama liellopu identificēšanas un reģistrācijas sistēmā, kas izveidota katrā dalībvalstī saskaņā ar Eiropas Parlamenta un Padomes Regulas (EK) Nr. 1760/2000 [8] I sadaļu."
2. pants
Šī regula stājas spēkā trešajā dienā pēc publicēšanas Eiropas Kopienu Oficiālajā Vēstnesī.
To piemēro no 2002. gada 1. aprīļa.
Šī regula uzliek saistības kopumā un ir tieši piemērojama visās dalībvalstīs.
Briselē, 2001. gada 9. novembrī

Labels: 12
2
17
6